Hvis man blander forskellige læringsmetoder, digitale såvel som analoge kalder man det blended learning.  Det kunne eksempelvis være e-læring kombineret med klasserumsundervisning og webinarer. Blended learning er desværre blevet lidt af en modebetegnelse, og man har indimellem fået det indtryk fra leverandører, at når bare det var blended learning så var alt godt. Det er med læringsmetoder, som det er med værktøj i en værktøjskasse; jo flere forskellige værktøjer man har til sin rådighed, jo større mulighed har man for at sammensætte præcis de værktøjer der giver den bedste løsning. Men det er klart at hvis man bruger en sav til at slå søm i med, og en hammer til at save med, så får man ikke en god løsning. Sådan er det også med læringsmetoder. Blended learning sikrer ikke i sig selv at der tale om god læring, men hvis man sammensætter de forskellige læringsmetoder på en måde så de udnytter de forskellige styrker de hver især har, kan man lave en virkeligt god løsning. Vi vender tilbage til blended learning senere.